**Metodiskais materiāls nometņu vadītājiem par nometnes apraksta veidošanu**

**NOMETNES APRAKSTS MĀJASLAPĀ** [**www.nometnes.gov.lv**](http://www.nometnes.gov.lv)

Autors- Arnolds Brūders

**Rīga, 2022.**

**Saturs**

1. Nometnes apraksta sadaļas mājaslapā [www.nometnes.gov.lv](http://www.nometnes.gov.lv) 3. lpp.
	1. Sadaļa “Nometnes pamatdati”
	2. Sadaļā “Nometnes saskaņojumi”
	3. Sadaļa “Nometnes apraksts”
2. Kas jāietver nometnes aprakstā 4. lpp.
3. Kam jāpievērš īpaša vērība, veidojot nometnes aprakstu 5. lpp.
4. Tādus aprakstus nerakstiet! 6. lpp.
5. Labi nometņu aprakstu piemēri 7. lpp.
	1. slēgtās mācību/treniņnometnes apraksta paraugs 7. lpp.
	2. dienas nometnes apraksta paraugs 8. lpp.
	3. diennakts izglītojoši attīstošas nometnes apraksta paraugs 8. lpp.
	4. piedzīvojumu /āra dzīves/ nometnes apraksta paraugs 9. lpp.
	5. izaicinājumu/ “izdzīvošanas skolas” nometnes apraksts 10. lpp.
	6. mans apraksta piemērs latviskās dzīvesziņas nometnei 11. lpp.
6. Laba nometnes apraksta pamats - labs nometnes satura plāns
	1. darba lapas satura plānošanai 13. lpp.
		1. nometnes filozofija 13. lpp.
		2. nometnes satura veidošana 15. lpp.
		3. nometnes nosaukums 17. lpp.
7. Saites uz papildus literatūras avotiem par nometnes plānošanu 18. lpp.

**Nometnes apraksta sadaļas mājaslapā** [**www.nometnes.gov.lv**](http://www.nometnes.gov.lv)

Reģistrējot nometni mājaslapā [www.nometnes.gov.lv](http://www.nometnes.gov.lv) , katrs nometnes vadītājs ieraksta informāciju par nometnes pamatdatiem un pievieno saskaņojumu dokumentus. Pēc sadaļām “Nometnes pamatdati” un “Nometnes saskaņojumi”, seko sadaļa “Nometnes apraksts”.

**Sadaļa “Nometnes pamatdati”** ietver informāciju par nometnes tipu, norises laiku, vai tā ir dienas vai diennakts nometne, par dalībnieku izmitināšanu (telpās, ārpus telpām vai jauktā), vai tā ir slēgtā vai atvērtā nometne, kāda vecuma dalībniekiem šī nometne paredzēta, kāds ir maksimālais dalībnieku skaits nometnē, vai tiek uzņemti dalībnieki ar īpašām vajadzībām. Norāda nometnes norises vietu, adresi. Dara zināmas nometnes izmaksas, brīvo vietu skaitu.

Šajā sadaļā ieraksta nometnes vadītāja vārdu, uzvārdu un nometņu vadītāja apliecības numuru, viņa e-pasta adresi un telefona numuru. Tāpat ieraksta datus par nometnes organizatoru, juridiskās personas tā reģistrācijas numuru, juridisko un faktisko adresi, e- pastu un atbildīgās personas telefona numuru.

**Sadaļā “Nometnes saskaņojumi”** pievieno saskaņojuma dokumentus ar:

* Veselības inspekciju,
* Valsts ugunsdzēsības un glābšanas dienestu,
* Pārtikas un veterināro dienestu.
* Par pašvaldības, kurā notiek nometne, informēšanu.

**Sadaļa “Nometnes apraksts”**

Mājaslapā [www.nometnes.gov.lv](http://www.nometnes.gov.lv) ir visu Latvijā notiekošo nometņu saraksts, kas informē gan vecākus, gan dalībniekus, gan kontrolējošās institūcijas par nometnēm un to norisi. 2022. gada vasarā reģistrētas vairāk par 1000 dažādas nometnes. Daudzas no tām ir slēgtās nometnes, kas domātas konkrētām interešu izglītības iestāžu vai sporta skolu treniņu grupu audzēkņiem, ko finansē valsts vai pašvaldības. Vienlaikus sarakstā ir ļoti daudz komerciālo nometņu, kas finansējumu piesaista no dažādiem projektiem vai izdevumus sedz dalībnieku likumiskie pārstāvji.

Izvēle ir plaša, tāpēc sadaļa “Nometnes apraksts” ir svarīgs ticamas un precīzas informācijas avots gan nometņu dalībniekiem, gan viņu vecākiem (likumiskajiem pārstāvjiem), kas nereti ir noteicošs nometnes izvēles procesā.

Arī slēgto nometņu apraksti informē gan bērnus, gan viņu vecākus par dažādās sporta vai mācību nometnēs notiekošo. Šī informācija kalpo arī kā savdabīgs ceļa rādītājs, kādu pulciņu, sporta treniņu grupu, treneri vai pasniedzēju nākamajā mācību gadā izvēlēties vai ieteikt savam bērnam.

Līdz ar to **sadaļa “Nometnes apraksts” ir domāta nometņu dalībnieku un viņu likumisko pārstāvju informēšanai par nometnes būtību, jēgu un saturu**. Vienlaikus tā ir labs mārketinga rīks – pietiekami atraktīvi un jēdzīgi aprakstot gaidāmās norises nometnē, ir iespēja gan piesaistīt tai lielāku uzmanību, tātad arī potenciālos nometnes dalībniekus, gan parādīt nometnes veidotāju profesionalitāti, prasmīgi un interesanti aprakstā atklājot nometnes būtību.

Visi bērnu nometņu vadītāji Latvijā ir beiguši nometņu vadītāju kursus un ik pa 5 gadiem savas nometņu vadītāju zināšanas atsvaidzina. Visi nometņu vadītāji ļoti labi zina, kādas vērtības ir viņu veidotās nometnes pamatā, kāda ir nometnes misija, vīzija, virsmērķis un mērķi, kas ir nometnes filozofiskais moto un stāsts par nometni vai nometnes leģenda. Tas ir pamats labam nometnes saturam, ko veido katrs nometnes vadītājs. Šo labi izveidoto saturu atliek tikpat labi izklāstīt potenciālajiem nometnes dalībniekiem un viņu likumiskajiem pārstāvjiem.

Nevajadzētu aizmirst, ka informāciju par nometnēm apskata gan kontrolējošās institūcijas, gan naudas devēji, gan pašvaldību pārstāvji, kuru teritorijā notiek nometne, gan citas ieinteresētās personas un institūcijas.

**Kas jāietver nometnes aprakstā**

* **nometnes filozofiju izsakošo moto**, kas pēc būtības ir nometnes vērtību, misijas un vīzijas lakonisks, atraktīvs, uzmanību piesaistošs kopsavilkums.

To var izteikt ar kodolīgu teicienu, aforismu, parunu, sakāmvārdu, dzejas vai prozas citātu, kas kalpo kā nometnes moto, izsakot tās jēgu un būtību

* **nometnes leģendu / stāstu par nometni**

**Nometnes leģenda** ir stāsts par nometni, kas ļauj vecākiem un bērniem saprast, kādi notikumi gaidāmi nometnē, ko un kāpēc tur darīs. Šāds stāsts ieinteresē un rada vēlmi piedalīties nometnē. Leģenda jeb stāsts par nometni vienlaikus nometnes veidotājiem palīdz praktiski un emocionāli vadīt nometni, jo veidojas loģisku notikumu un veicamu uzdevumu virkne, kas īstenojami nometnes norises gaitā.

Leģenda (stāsts) ir nometnes saturiskā ievirze, kura, ar savu caurviju darbību uzturot attīstošo intrigu, palīdz sasniegt mērķi. Leģenda jeb stāsts palīdz izveidot darbību virkni, atbilstoši nometnē apgūstamo dalībnieku iegūtajām prasmēm un iemaņām nometnes notikumos, nodarbībās, treniņos.

Katrs nākamais notikums, nodarbība vai uzdevums paveicams tikai saistībā jau ar iepriekš notikušo, apgūto. Katrai pašlaik notiekošajai darbībai jāizraisa vajadzība veikt nākamās pakāpes darbību.

Notikumu attīstības gaitu veicinošā interese ir palīgs nometnes pedagogiem, jo kalpo kā emocionālo noskaņu vadošais mehānisms, atbilstoši nometnes mērķiem un grupas attīstības stadijām.

**Mācību un sporta treniņnometnēs ar leģendu saprot** nometnes satura plānu, kas izstrādāts tā, lai atbilstu mācību un / vai treniņu programmas dinamikai. Mācību vai treniņu nodarbību plānu papildina ar nometnes vērtībām, misijai un mērķiem atbilstošām, loģiski pamatotām, temporitma un grupas dinamikas principiem atbilstošām papildus aktivitātēm. Šī veida nometnēs visspirgtāk izpaužas princips, ka katrs nākamais uzdevums paveicams tikai saistībā jau ar iepriekš notikušo, apgūto.

**Nometnes aprakstā var ietvert:**

* nometnes filozofijas (sūtības) skaidrojumu,
* nometnes mērķu izklāstu,
* paplašinātu nometnes satura izklāstu,
* īpaši interesantu vai svarīgu informāciju par norisēm un pasākumiem nometnē,
* informāciju par nometnes vides un režīma specifiku.

**Kam jāpievērš īpaša vērība, veidojot nometnes aprakstu**

***Izdomājam, pārdomājam un domājam, ko rakstām! Kāpēc to rakstām? Īpašu vērību iesaku veltīt šiem aspektiem:***

* ***Valodas stils un gramatika***! Garumzīmes, pieturas zīmes, izlaisti burti, locījumu un laiku nesaderība utt. Kļūdaina rakstu valoda neliecina par profesionālu pieeju!
* ***Teksts***– pievērsiet vairāk uzmanības izteicienu un atsevišķu vārdu, tai skaitā žargonvārdu pašreizējai uztverei un to patiesajai un sākotnējai nozīmei!

Nepārdomāti un līdz galam nesaprasti vai nepareizi lietoti svešvārdi, sarunvalodas žargonismi vai izteicieni rada divdomīgu iespaidu un arī neliecina par nometnes veidotāju profesionalitāti.

* ***Izvairīsimies no birokrātiskajiem kalambūriem***
	+ *«nometnes ietvaros» = nometnē*
	+ *«tiks darīts, tiks organizēts» = darīs vai darīsim, organizēs vai organizēsim*
	+ *«dzīvošana notiks» = dzīvos vai dzīvosim*
	+ *«nometne ir balstīta uz» = nometnes ideja ir.., nometnes sūtība ir... Vai vienkārši – nometne ir…*
* ***Zīmes, simboli, ornamenti*** - kāda ir to nozīme? Ja lietojam dažādus simbolus, noteikti ir jāpārliecinās par to izcelsmi un nozīmi, jēgu un būtību, lai nerastos lieki pārpratumi vai pat nepatīkami pārsteigumi.
* Pārlasām paši un iedodam uzrakstīto paziņām – ko viņi izlasīja, ***ko saprata, kā saprata mūsu uzrakstīto?*** Katram autoram, protams, šķiet, ka viņa rakstītais būs saprotams visiem lasītājiem, taču bieži vien tā nav. Tāpēc skats no malas, literārā redaktora vai vismaz latviešu valodas speciālista piesaiste būtu ļoti vēlama.
* To, ko rakstāt mājaslapā, lasīs daudzi. ***Pēc uzrakstītā spriedīs par jums pašiem un jūsu nometnēm! To uztvers kā patiesāko nometnes vadītāja raksturojumu – kāds apraksts, tāda nometne un tāds vadītājs…***

**Tādus aprakstus nerakstiet!**

***Bieži vien nometņu vadītāji nometnes aprakstam pievērš pārāk maz uzmanības,*** *tāpēc top* ***klišejiski, gandrīz neko neizsakoši nometņu apraksti****, kā, piemēram:*

* “*Veselību veicinoša dienas nometne "Raibie vasaras piedzīvojumi" X novada pašvaldības īstenotajā projektā Nr.9.2.4.2/16/I/090 “Veselības veicināšanas pakalpojumu pieejamība X novada Y apvienības iedzīvotājiem*”
* “Basketbola vasaras nometne”
* *“X sporta skolas nometne pēc mācību treniņa plāna”*
* *“Veselību veicinoša nometne bērniem”*
* *“Nometnes norit Eiropas Savienības fonda projekta „Veselības veicināšanas un slimību profilakses pakalpojumu pieejamības uzlabošana X novada iedzīvotājiem” (Nr. 9.2.4.2/16/I/047) ietvaros.”*

Šādi apraksti liecina, ka nometnes veidotāji nevēlas par savu nometni sniegt plašāku informāciju un ļauj domāt, ka pati nometne satura ziņā var būt ne visai pārdomāta un saistoša. Katrā ziņā par to, kas un kā notiek šajās nometnēs, skaidrību šāds apraksts nesniedz.

Sastopami arī tādi nometņu apraksti, kas liecina, ka par nometņu satura jēgpilnu plānojumu **domāts visai maz vai nometne tapusi pēc principa “sliktu nometni ir grūti izveidot”,** tāpēc salikts viss vienā raibā virtenē bez jebkādas kopsakarība**s**, piemēram:

* ***Atpūtas nometne " ABCDEFG"***

*Programmas plāns:*

*Rīta vingrošana un ieskats jogā, meditācijā;*

*Zināšanas, par veselīgu un pilnvērtīgu uzturu;*

*Pirtī iešana;*

*Ekskursija uz "Baskāju taku" un pilsētas zināmākajām vietām;*

*Radošās nodarbības, par mākslu un mūziku;*

*Kartinga braukšana;*

*Peintbola spēle;*

*Atrakcijas ūdens piepūšamajā parkā;*

*Kino vakari;*

*Galda spēļu turnīri.*

* ***“Bezglutēna nometne”***

 *Nometnes programmā:*

*Franču valodas apmācība*

*Sporta un spēļu aktivitātes brīvā dabā*

*Radošās darbnīcas*

*Komandu saliedēšanās uzdevumi*

*Skrējiens pēc miljona*

*Ūdens atrakcijas*

*Vakars pie ugunskura*

*Kino vakars ar popkornu*

*…un vēl daudzas citas aktivitātes*

*Nometnes laikā dalībnieki tiek apbalvoti ar pārsteiguma balvām no mūsu lieliskajiem atbalstītājiem*

Šāds raibs norišu virknējums liecina, ka nometne satura ziņā nav līdz galam pārdomāta un nometnē tiek izmantots “viss, kas gadās pa rokai”, lai kaut kā dalībniekus ar kaut ko (vienalga ko) nodarbinātu. Otrajā apraksta piemērā nometnes nosaukumam un norisēm tajā vispār nav nekādas kopsakarības.

Rakstot par savu nometni, rūpīgi jāpārdomā, **vai rakstītais tiešām atbilst tam, kas notiek nometnē**. Šāds apraksts tādu pārliecību nevieš:

***Nometne "Leģendu medības"***

*Nometnes apraksts*

*Vasaras piedzīvojums, kurā satiekas senas leģendas un jauni piedzīvojumi!*

*2022. gada vasaras nometne «Leģendu medības"*

*Nometne paredzēta bērniem, kuri vēlas pavadīt vasaras brīvlaiku IZZINOT, PIEDZĪVOJOT un DARBOJOTIES.*

Šis apraksts it kā aicina uz piedzīvojumu nometni, taču neatklāj ne kripatiņas no kādas “medījamās senās leģendas”, nedz šī piedzīvojuma būtību. Tas ļauj domāt par to, ka diez vai nometne tiešām sniegs to, ko sola.

**Labi nometņu aprakstu piemēri**

**Labs slēgtās mācību/treniņnometnes apraksta paraugs**

*Nometne paredzēta BJC «X" audzēkņiem ar mērķi un uzdevumiem: sekmēt sporta tūrisma un kāpšanas sporta pulciņu audzēkņu sportisko izaugsmi; veicināt jaunu iemaņu apgūšanu nestandarta apstākļos (gan dabas, gan nometnes personāla veidotos); sekmēt sadarbības spējas darbojoties komandā; pilnveidot tūrisma tehniku (individuālo, komandas), orientēšanās spējas jaunā apvidū; paplašināt bērnu un jauniešu zināšanas par savu dzimteni.*

*Nometnes plānotās aktivitātes: Fiziskās aktivitātes - sporta tūrisma tehnika; orientēšanās dabā; sporta spēles; netradicionālās spēles u.c. Izglītojošās un saliedējošās aktivitātes – viktorīnas, konkursi, komandas saliedējošās aktivitātes, kopīgi ugunskura vakari. Pārgājiens – Latvijas dabas iepazīšana.*

Šajā aprakstā profesionāli treniņu grupu (pulciņu) vadītāji ļoti skaidri, saprotami un prasmīgi atspoguļo gan nometnes treniņu nodarbību saturu, gan citu nometnes pasākumu būtību, to saturisko ievirzi un saistību ar pamata nodarbībām - sportiskajiem treniņiem.

**Labs dienas nometnes apraksts**

***“DOMDARIS eksperts”***

*Moto: Es esmu, es gribu, es varu! DOMĀ, DARI, RADI - DOMDARIS!*

*Eksperta nometnē dalībnieki meklēs savas stiprās un vājās puses, vairāk iepazīs sevi, kas patīk, kas padodas, ko vēlas attīstīt un pilnveidot. Tiks aicināti ciemos un mēs dosimies pie dažādu profesiju pārstāvjiem, nozaru ekspertiem un speciālistiem iepazīties ar viņu ikdienu un to, kādas prasmes ir nepieciešamas tajā, ko dara. Kopā veidosim savu CV, izspēlēsim darba intervijas, veidosim savu vizītkarti un ar jaunu sparu gatavosimies jaunajam mācību gadam. Smelsimies iedvesmu no varoņiem, kas ir mums apkārt un mēģināsim domāt, kādi varoņi vēlamies būt mēs paši.*

*Nodarbības veidotas, izvēloties mācību saturu atbilstoši vecumposmam.*

*Nometnes laikā brauksim kādā tālākā ekskursijā uz kādu no Latvijas nostūriem un dosimies mazākos izgājienos nometnes apkārtnē. Kopā mācīsimies mācīties un aizraujošā veidā apgūsim vai nostiprināsim zināšanas un prasmes tajā,  ko neesam paguvuši mācību gada laikā, kā arī apgūsim daudz ko jaunu.*

Šajā dienas nometnes aprakstā skaidri atklāta nometnes sūtība, nodarbību saturiskā ievirze un tās pamatojums.

**Labs diennakts izglītojoši attīstošas nometnes apraksts**

***Nometne “JĀdara!”***

*Moto: „Manai enerģijai, priekam, prātam un sirdij”*

*Nometnes apraksts*

*MANAI ENERĢIJAI:*

*• “Ko es zinu par savu ķermeni?”*

*• ikdienas fiziskās aktivitātes, rīta rūdīšanās aukstā dušā un peldes ezerā*

*• pārgājiens*

*MANAM SIRDIJ:*

*• emociju termometrs*

*• pamanīt labo, kas ir visapkārt*

*• svinam svētkus kopā*

*MANAM PRĀTAM:*

*• kā saprast, kādi ir mani mērķi?*

*• kā sevi motivēt?*

*• ko noteikti nevajag darīt ceļā uz saviem mērķiem?*

*MANAM “ES”:*

*• kādas vērtības man ir svarīgas?*

*• kā saklausīt savu sirdsbalsi?*

*• kā sadzirdēt otra sirdi?*

*Nometnes UNIKALITĀTE ir nemainīga: vēl joprojām iespējams, ka vienīgā nometne tepat Latvijā, kurā bērni ieskatās visos savas labsajūtas aspektos – fiziskajā, emocionālajā, un garīgajā.*

*Nometnes VĒRTĪBA ir nemainīga: ikvienā nodarbībā un aktivitātē mēs pārrunāsim padarītā un pieredzētā nozīmi un jēgu, sniedzot attīstošu atgriezenisko saiti.*

*Mēs ņemam vērā katra dalībnieka individualitāti, un dienu plānojam, lai ir brīvais laiks apgūtā un pieredzētā integrācijai.*

*NOMETNES ORGANIZĒTĀJI, NODARBĪBU VADĪTĀJI un ATBALSTS DALĪBNIEKIEM:*

*Marija - koučs, sporta pedagogs un jauniešu mentors*

*Vineta - koučs, jauniešu izaugsmes treneris*

*VIESLEKTORI:*

*Dainis - koučs, jauniešu izaugsmes treneris*

*Kristīne - koučs, izaugsmes treneris, grāmatu un personīgās izaugsmes metožu līdzautors*

*Artis un Ralfs –xxx Līderu programmas absolventi*

Šis nometnes apraksts izsmeļoši informē gan par nometnes sūtību, gan būtiskākajiem darba virzieniem, gan to būtību, gan izglītotāju profesionālo sagatavotību. Tas rada pārdomātas un labi izplānotas nometnes iespaidu.

**Labs piedzīvojumu /āra dzīves/ nometnes apraksts**

***“”Atklāj sevi”***

***Moto Šī ir izvēle, ko Tu atcerēsies.***

*Vasaras lauku (āra) tipa diennakts nometnes “Atklāj Sevi” ir īpašas ar neformālās izglītības pieeju un ļoti pieredzējuši pasniedzēju attieksmi, kas vērsta uz katra dalībnieka iekšējās un apkārtējās pasaules izprašanu.*

*Vairāk kā 20 gados un 30 nometnēs gūtā pieredze ir ļāvusi izstrādāt īpašu pieeju dalībniekiem, lai nometne būtu nevis vienkārši saturīga laika pavadīšana, bet iegūtu papildu vērtību caur nodarbībām un sarunām.*

*Kopības spēks*

*Galvenie neformālās izglītības instrumenti nometnē ir kolektīvu saliedējoši pārbaudījumi, kurus dalībnieki veic komandā, cieši sastrādājoties un pēc tam analizējot procesa gaitu, reakcijas un sajūtas.*

*Domu apļi (diskusijas)*

*Diskusijas laikā dalībnieki dalās savā pieredzē, domās un uzskatos par doto dienas sarunu tēmu. Tēmas pārsvarā ir par sarežģījumiem skolā, sarežģījumiem ar draugiem, par attiecībām ar līdzcilvēkiem, ar vecākiem, brāļiem un māsām, kā arī atšķirīgā pieņemšanu, sevis motivēšanu un citas atbilstoši vecumam un laikmetam.*

*Cīņas mākslas*

*Nometnē katru dienu ir austrumu cīņu ievirzes treniņi. Nometnes vadītāji ir austrumu cīņu treneri un ņem vērā dalībnieku sagatavotību un interesi, attiecīgi piedāvājot to spējām atbilstošu treniņu grupu. Dalībniekiem, kuriem cīņas mākslas neinteresē, treniņu laikā tiek attīstīta kustību koordinācija un ķermeņa disciplīna. Savukārt tiem, kuriem ir interese, ir iespēja pastiprināti apgūt pašaizsardzības pamatus, sarežģītāku tuvcīņas tehniku un paņēmienus.*

*Grupu darbi un citas aktivitātes*

*Papildus visam iepriekš minētajam nometnes laikā notiek dažādas praktiskas nodarbības pulciņu veidā, kā, piemēram - dejas, māksla, koka grebšana, izdzīvošanas pamati dabā, mūzika, teātris un padziļinātās cīņas mākslas nodarbības.*

*Tāpat neizpaliekam bez pārgājieniem, trasītēm, nakts spēlēm, pirtošanās, ugunskura, lieliskas atmosfēras un neatkārtojamas dzīvošanas pie jūras brīvā dabā.*

Šāds apraksts pilnībā atklāj šīs nometnes jēgu un sūtību, rosinot interesi tajā piedalīties un uz to nosūtīt savu atvasi, īpaši pusaudža vecumā.

**Labs izaicinājumu/ “izdzīvošanas skolas” nometnes apraksts**

***“Izaicinājums puišiem”***

*Pienāk brīdis, kad katram sevi cienošam puisim ir jāpieņem drosmīgs lēmums (dažreiz to izdara vecāki) atstāt ierasto, drošo un komfortablo mājas vidi, ērto dīvānu, lai dotos nezināmos apstākļos un jaunos piedzīvojumos, kuros tiks pārbaudīta un veidota viņa vīrišķība.*

*MĒRĶIS - VEICINĀT IZPRATNI PAR SEKOJOŠĀM VĪRIEŠA ATBILDĪBĀM*

* *veselīgs dzīvesveids, pašdisciplīna;*
* *cieņa, savstarpējās attiecības ģimenē, skolā, sabiedrībā;*
* *spēja strādāt komandā;*
* *spēja attīstīt prātu un raksturu;*
* *iegūt dzīvei nepieciešamās prasmes;*
* *dzīvot jēgpilnu un mērķtiecīgu dzīvi.*

*KĀDAS NORISES SAGAIDA DALĪBNIEKUS?*

* *vispārējās fiziskās sagatavotības vingrinājumi;*
* *dažādas fiziskās aktivitātes, uzdevumi āra apstākļos (mežā, pludmalē, ūdenī) paaugstinātas fiziskās slodzes apstākļos;*
* *domāšana un diskutēšana par augstākminētajām vīrieša atbildībām;*
* *nakšņošana vienu nakti lauka apstākļos mežā;*
* *personīgā mērķa (vai vairāku) uzstādīšana pirms došanās mājās.*

*Pieredzējuši instruktori gādās par dalībnieku drošību, kā arī iedrošinās un atbalstīs kursa dalībniekus sasniegt iepriekš minētos mērķus un iegūt unikālu dzīves pieredzi, kas attīstīs jaunā vīrieša personību.*

*Kursa noslēgumā dalībnieks saņems diplomu par sekmīgu (ja būs demonstrējis labu attieksmi, centību un neatlaidību, izpildījis visus uzdevumus, ja to atļauj veselības stāvoklis) .kursa beigšanu.*

*“50h VĪRIŠĶĪGS IZAICINĀJUMS” neatstāj nevienu puisi vienaldzīgu. Vairums atzīst, ka tas ir bijis interesantākais, grūtākais un vērtīgākais no dzīvē piedzīvotā. 50 stundu laikā puiši iemācās svarīgas dzīves vērtības, iegūst jaunus draugus, atklāj jaunas spēju robežas, rod spēku paciest grūtības. Rezultātā puišiem uzlabojas attiecības ar vecākiem, viņi vairāk iesaistās mājas darbos, uzlabojas sekmes skolā, viņi sāk novērtēt apkārtējos cilvēkus, slinkuma vietā uzņemas atbildību un iniciatīvu. Puišos tiek attīstīts vīrišķīgs raksturs.*

*Šīs programmas rezultātus atzinīgi novērtē gan paši puiši, gan viņu vecāki.*

Šis vīrišķīgā izaicinājuma nometnes apraksts ļoti labi atklāj tā jēgu, pamato vajadzību, atklāj nodarbību saturu un sniedz ieskatu gaidāmajā rezultātā.

**Būtu labi, ja būtu vairāk šādu aprakstu – sniegšu savu apraksta piemēru latviskās dzīvesziņas nometnei**

***Nometne “Saule Latvi sēdināja”***

(Nosaukums, kas aizgūts no Raiņa un pazīstams no plaši pazīstamās Mārtiņa Brauna dziesmas, liek domāt gan par Latviju, gan vasaru, gan latviskumu)

***Moto:*** *Esmu latvietis. Gribu pazīt savu Latviju visā tās dažādībā.*

(Nosaukums un moto rāda, ka nometnē stāsts būs par Latviju. Moto rosina domāt, ka tādas nometnes notiek regulāri, iepazīstot Latvijas dažādos novadus.)

***Nometnes apraksts:***

*Saule, Latvi sēdinot, “Tur kur gali satiekas - balta jūra, zaļa zeme” (Rainis), suitiem atvēlēja tieši tādu vietu Latvijā, kur jūra ar zaļu zemi tiekas. Lēma, ka tas būs viens no krāšņāk tērptajiem, skanīgāk dziedošajiem, interesantu tradīciju bagātākajiem, gardu citur negatavotu ēdienu gatavot protošajiem, izdomas bagātu ļaužu novadiem. Te ir gan stāvākais jūras krasts, gan augstais jūras senkrasts, gan kadiķu audzes, gan dažādi meži, upes un ezeri ar bagātīgu dzīvās radības klāstu.*

*Te godā turēts bruslaks, sleņģene, trakādrāna, goskuņģis, ratene. Te skan burdons, spēlē dūdenieki. Te baudāma nātnā biezputra, ķīsene, sklandrausis, ķiļķeni un daudz “cit’ gārdum”.*

*Te “grāve korc nāģs, aug ērč’, plieder’, stiķen’s un zustren’s, ķoce las’ rāceņ’s un sprūt’s. Rā, tā viš i !”.*

*Te var uzkāpt Dižgabalkalnā, iepazīt grāfa Šverina un daiļās Barbaras veikumu Alšvangā, svinēt Miķeļa svētkus un Lebediku…*

*Nometnes dienām mijoties kā suitu villaines krāsām, varēsi kopā ar īstiem suitiem to visu iepazīt, izprast, izbaudīt, izmēģināt, pagatavot un izgatavot. Varēsi lepoties, ka zini un saproti, kāpēc suitu kultūrtelpa ir iekļauta UNESCO pasaules nozīmes kultūras mantojuma sarakstā.*

*Šī nometne veidota kā tā sauktā “darbnīcu nometne”, kuras sižetu veido dažādas nodarbības, kas rezumējas praktiskā gala rezultātā katrā darbnīcā un kopīgi, saistīti pasākumi, kas vērsti uz nometnes kulminācijas - noslēguma izstādes un lielās noslēguma koncertizrādes sagatavošanu.*

Šāds nometnes apraksts atklāj nometnes būtību un satur zināmu intrigu - kas ir tie suiti un ko nozīmē tie nepazīstamie vārdi, rosina doties pamēģināt un iepazīt šo novadu. Vienlaikus ir skaidra nometnes būtība, sūtība un nometnes norises forma.

**Lai top arvien labāki un pilnvērtīgāki nometņu apraksti un arvien labākas un saturiski bagātākas nometnes!**

**Laba nometnes apraksta pamats - labs nometnes satura plāns**

**Darba lapu komplekts nometnes satura praktiskajai plānošanai**

**Lai varētu tapt labs nometnes apraksts, nometnes saturs ir rūpīgi jāplāno.**

**Nometnes satura plānošanai palīdzēs tālāk ievietotās darba lapas, ko nometnes plānošanas procesā iesaku izmantot visiem nometņu vadītājiem, iesaistot satura plānošanā visus nometnes darbiniekus.**

Ja nometnes saturs ir izveidots, ņemot vērā ne tikai notikumu, sportisko vai mācību uzdevumu pieaugošu intensitāti, bet arī grupas attīstības stadijas nometnes laikā, nometnes aprakstu ir salīdzinoši viegli uzrakstīt, jo top pilnīgi skaidri gan nometnes mērķi un uzdevumi, gan norise un paņēmieni, kas būs pielietoti nometnē, lai dalībniekiem varētu sniegt solīto rezultātu.

Nometnes plānošana vienmēr jāsāk ar nometnes filozofijas definēšanu, proti, vienošanos par nometnes vērtībām, misiju, vīziju, filozofisko moto, virsmērķi.

**Nometnes filozofija[[1]](#footnote-1)**

(Vērtības, misija, vīzija un mērķi)

**Nometnes vērtības[[2]](#footnote-2) un to nozīme**

****** *Kādas ētiskās, estētiskās vērtības dalībniekiem un pedagogiem ļaus parādīt, iepazīt, uzturēt, ieaudzināt nometnes īstenošana?*

**Jūsu akceptētās vērtības:**

* **..**
* **..**
* **..**
* **..**
* **..**

**Nometnes misija [[3]](#footnote-3)**

****** *Sūtība,* ***kāpēc*** *šī nometne darbojas****, ko nometnes dalībnieki un sabiedrība gūs no nometnes ilgtermiņā.***

**Potenciālie ieguvumi no jūsu nometnes:**

* **..**
* **..**
* **..**
* **..**

**Jūsu nometnes misija:**

**Nometnes filozofiju izsakošs moto**

*** Nometnes filozofiju******var izteikt ar kodolīgu teicienu, aforismu, parunu, sakāmvārdu, dzejas vai prozas citātu, kas kalpo kā nometnes moto, izsakot tās jēgu un būtību***

***Jūsu nometnes moto:***

**Nometnes attīstības vīzija[[4]](#footnote-4)**

*** Ko esat sasnieguši*** *5 nākamo nometnes darbības gadu laikā?*

***Jūsu nometnes vīzija:***

**Nometnes virsmērķis**

*** Nometnē būtiskākais ir misijas īstenošana jeb nometnes virsmērķis –*** *īstenojot saturu, sniegt nometnes dalībniekiem pilnīgu sapratni par izvirzīto filozofisko vērtību kopumu un veidot jauniešos pozitīvu attieksmi pret šo ideju īstenošanu.*

*Praktiski to diez vai varēs sasniegt vienas un pat vairāku nometņu laikā, bet tas būs solis šī mērķa virzienā.*

**Jūsu nometnes virsmērķis :**

**Virsmērķim pakārtoti ir mērķi**

****** *Pedagoģiskie mērķi:*

***•*** *Vispārpedagoģiskie (attīstošie);*

*• Audzināšanas;*

*• Didaktiskie (izglītojošie, mācīšanās).*

* Ekonomiskie mērķi – kāda būs nometnes ekonomiskā efektivitāte un atdeve no idejas īstenošanas dalībniekiem, personālam, sabiedrībai.*

* Politiskie, jeb ideoloģiskie mērķi - kāds būs nometnes ideoloģiskais pamats****.***

**Jūsu nometnes mērķi :**

* **..**
* **..**
* **..**
* **..**

**Nometnes satura veidošana**

**Nometnes leģenda[[5]](#footnote-5) – stāsts par nometni, kas palīdz praktiski un emocionāli vadīt nometni**

 Leģenda – stāsts ar intrigu[[6]](#footnote-6), kura dēļ esam ieradušies vai uzaicināti uz nometni.

1. Jūsu nometnes leģenda vai vienojošais stāsts:

**Nometnes saturs**

 Leģenda (stāsts) ir nometnes saturiskā ievirze, kura ar savu **savstarpēji saistīto darbību** (caurviju darbību), uzturot attīstošo intrigu, palīdz iet uz mērķi. Tā ir darbību virkne, kura veidosies atkarībā no dalībnieku un nometnes notikumu (nodarbību, treniņu, iegūto prasmju un iemaņu) kopējās attīstības. **Katrs nākamais notikums, nodarbība vai uzdevums paveicams tikai saistībā jau ar iepriekš notikušo, apgūto.** Katrai pašlaik notiekošajai darbībai jāizraisa vajadzība veikt nākamās pakāpes darbību.

 Stāstu veidot un vadīt palīdz intriga, tā sauktā pretdarbība vai “iekšējais konflikts”, kas veicina nometnes dalībnieku fizisko un garīgo attīstību, risinājuma atrašanu pilnveidojoties, kaut ko pakāpeniski atrisinot. Intriģējošajai spriedzei par gaidāmo, bet nezināmo, jāmotivē sasniegt, apgūt, uztrenēt, iepazīt, uzdrošināties, sadarboties utt. Notikumu attīstības gaitu veicinošā interese ir kā palīgs nometnes pedagogiem, kā emocionālo noskaņu vadošais mehānisms, atbilstoši nometnes mērķiem, un grupas attīstības stadijām!

 Mācību un sporta treniņnometnēs ar leģendu saprot nometnes satura plānu, kas veidots, atbilstoši mācību un / vai treniņu dinamikai. Mācību vai treniņu nodarbību plānu papildina ar nometnes vērtībām, misijai un mērķiem atbilstošām, loģiski pamatotām, iepriekš minētajiem temporitma un grupas dinamikas principiem atbilstošām papildus aktivitātēm. Tomēr katrs šis papildus uzdevums izriet un ir paveicams tikai saistībā jau ar iepriekš notikušo, apgūto.

**Sižets[[7]](#footnote-7) - atbilstoši notikumu plānam**

**** Balstoties uz izveidoto leģendu, veido sižetu – notikumu attīstības gaitu līdz atrisinājumam nometnes beigās. To veido tā, lai nometnes dalībniekiem veidotos atbilstoša emocionālo pārdzīvojumu un fizisko notikumu temporitma[[8]](#footnote-8) līkne (iekšējo sajūtu spriedzes līkne) gan dienas, gan visas nometnes garumā, un būtu ņemti vērā grupas attīstības posmi.

* Ievads;
* Pamatdarbības notikumi ar augošu intensitāti un atbilstoši grupas attīstības stadijām;
* Fināls, atrisinājums.

**** Mācību un sporta nometņu sižetu veido treniņu nodarbību vai mācību nodarbību programma un ar šo programmu saistītās papildus nodarbības. Piemēram, sporta nometnēs tā var būt sportista psiholoģiskā sagatavošana, sportista saskarsmes prasmju attīstīšana, komandas darba un sadarbības prasmju attīstīšana sportista vispārējā redzesloka paplašināšana, dabas un vides, kultūrvēsturisko vērtību iepazīšana, sporta veida vai veidu vēsturisko rīku izmēģināšana, radoša sava sporta veida elementu izmantošana rotaļām un spēlēm, dažādu ar savu sporta veidu saistītu rotaļu un spēļu apguve utt.

Mācību nometnēs sižetu var papildināt ar dažādu mācīšanās un mācīšanas metožu apguvi, spēļu metožu apguvi mācīšanās procesa dažādošanai, teatralizētu uzvedumu vai praktisku izdales materiālu, rīku, galda spēļu utt. veidošanu atbilstoši apgūtajām zināšanām un prasmēm u.c.

**Jūsu nometnes dienas norises plāns:**

Nometnes virsmērķis

Dienas mērķis

|  |  |  |  |  |  |
| --- | --- | --- | --- | --- | --- |
| Plkst. | Pasākums | Pasākuma mērķis | Pasākuma gaidāmais rezultāts | Īss norises apraksts | Īstenošanas paņēmieni, metodes |
|  |  |  |  |  |  |

**Jūsu nometnes nosaukums**

 Nosaukumam jābūt cieši vienotam ar nometnes saturu, jāatspoguļo svarīgākais, uz ko koncentrēsieties (skat. vērtības un misiju). Vēlams nometnes nosaukumā ieskicēt nometnes leģendu, intrigu.

Jūsu nometnes nosaukums:

**Saites uz papildus metodiskajiem materiāliem par nometnes plānošanu**

<https://www.nometnes.gov.lv/lapa/metodiskie-materiali-leaders>

1. Ieteikumi nometņu organizēšanai. ESF projekta metodiskie materiāli <https://www.nometnes.gov.lv/lapa/metodiskie-materiali-leaders#:~:text=ESF%20projekta%20metodiskais%20materi%C4%81ls>
2. Bērnu nometņu vadītāju rokasgrāmata, [PDF] <https://www.nometnes.gov.lv/lapa/metodiskie-materiali-leaders#:~:text=%2D%20B%C4%93rnu%20nomet%C5%86u%20vad%C4%ABt%C4%81ju%20rokasgr%C4%81mata%2C%C2%A0%5BPDF%5D>
3. Kā vadīt vērtību un stratēģijas plānošanas darbnīcu nometnes darbinieku komandai – 2018 <https://nometnes.gov.lv/customimg/621a419a58f9cda5b344c6100ddc8d83.pdf>
4. Metodiskie ieteikumi latviešu diasporas bērnu nometņu rīkošanai <https://www.nometnes.gov.lv/lapa/metodiskie-materiali-leaders#:~:text=METODISKIE%20IETEIKUMI%20LATVIE%C5%A0U%20DIASPORAS%20B%C4%92RNU%20NOMET%C5%85U%20R%C4%AAKO%C5%A0ANAI>
5. Bērnu nometņu vadītāju kursu izdales materiāls
	1. Nometnes projekts <https://nometnes.gov.lv/customimg/7092b0e6215d8c115a9505d7a7c5228c.pptx>
	2. Nometnes saturs, filosofija <https://nometnes.gov.lv/customimg/89afd86a0bae72ac2ab4abdb5b6b8303.pptx>
	3. Nometnes projekta veidošanas darba lapa <https://www.nometnes.gov.lv/lapa/metodiskie-materiali-leaders#:~:text=Nometnes%20projekta%20veido%C5%A1anas%20darba%20lapa>
	4. Projekta pieteikuma paraugs <https://www.nometnes.gov.lv/lapa/metodiskie-materiali-leaders#:~:text=Projekta%20pieteikuma%20paraugs>
	5. Projekta satura veidlapa <https://www.nometnes.gov.lv/lapa/metodiskie-materiali-leaders#:~:text=Projekta%20satura%20veidlapa>
	6. Vērtību matrica <https://www.nometnes.gov.lv/lapa/metodiskie-materiali-leaders#:~:text=Projekta%20satura%20veidlapa-,V%C4%92RT%C4%AABU%20MATRICA,-NOMETNES%20PERSON%C4%80LS%2D%20KOMANDAS>
	7. Grupas un komandas dinamika <https://www.nometnes.gov.lv/lapa/metodiskie-materiali-leaders#:~:text=GRUPAS%20UN%20KOMANDAS%20DINAMIKA>
	8. Grupas un komandas attīstības dinamika kā nometnes satura veidošanas pamats - iespējas un pieredze <https://nometnes.gov.lv/customimg/2c1aa260d8dfe37d5870a59189831ccb.ppt>
1. **Filozofija** ir zinātne par dabas, sabiedrības un domāšanas vispārējiem likumiem. Tā ir mācība par esamības un izziņas vispārējiem principiem. Filozofija ir teorētiska pasaules uzskata vai izziņas forma par esamības un izziņas vispārīgajiem principiem, par cilvēka attiecībām ar pasauli. Filozofiska doma parasti ir cilvēkā iekšēji nobriedusi pārliecība savienojumā ar argumentiem, kas radušies filozofiskā diskusijā. Filozofijas degpunktā ir jautājumi par eksistenci, zināšanām, skaisto, morāli pareizo.  [↑](#footnote-ref-1)
2. **Vērtības** - Vērtības ir personu vai personu grupu akceptēti principi un standarti, kas nosaka viņu uzvedību. Vērtības izpaužas vienībā ar principiem, normām, mērķiem, ideāliem un raksturo attieksmi pret kultūru, darbu, valsti, cilvēkiem un sevi pašu. [↑](#footnote-ref-2)
3. **Misija** – sūtība, pienākums, uzdevums (parasti nozīmīgs, svarīgs). Arī organizācijas paziņojums, kurā pamatota organizācijas pastāvēšana, raksturota tās darbības joma, apkalpojamie klienti, un attīstāmās prasmes, lai sasniegtu savu vēlamo stāvokli — vīziju. [↑](#footnote-ref-3)
4. **Vīzija** - redzējums. Personas vai organizācijas visaugstākās tieksmes un ideāli, kas rāda tās vēlamo stāvokli nākotnē. [↑](#footnote-ref-4)
5. **Leģenda -** teiksmains, fantastisks nostāsts par kādu vietu, personu, vēsturisku notikumu (parasti folklorā); mūsdienu literatūrā — sacerējums, kam raksturīga izdoma, fantastika, heroika. [↑](#footnote-ref-5)
6. Intriga – (šeit) darbība, kurai raksturīga spraiga norise. Intriģēt - izraisīt ziņkāri, arī aizdomas; ieinteresēt. [↑](#footnote-ref-6)
7. **Sižets** - savstarpēji saistītu notikumu, faktu kopums, kuri attēloti mākslas darbā. [↑](#footnote-ref-7)
8. **Temporitms -** tempa un ritma saistījums, kas rada (darbības, norises u. tml.) specifiskas īpašības [↑](#footnote-ref-8)